După atacul terorist din Moscova, Rusia a declanșat un val de violențe pe frontul din Ucraina. Luni dimineață, o serie de explozii au zguduit capitala ucraineană Kiev, iar sirenele de alarmă aeriană au fost activate, informează Reuters.
Rusia bombardează Kievul
Kyiv Independent raportează că au loc din nou bombardamente în Kiev. Exploziile au fost auzite în jurul orei 10:30, toate acestea având loc în contextul unor alerte de atac aerian. Conform sursei citate, fumul se ridică în unele zone ale orașului.
"Explozii în capitală. De urgenţă la adăpost!" a scris primarul oraşului Kiev, Vitali Kliciko, pe Telegram.
Administrația militară regională a orașului Kiev relatează că o clădire rezidențială din cartierul Pechersk a fost deteriorată de fragmente de rachete rusești.
Rusia a atacat cu rachete lansate din Crimeea
Conform datelor preliminare, se pare că Rusia a atacat capitala Kiev cu rachete Oniks sau Zircon lansate din Crimeea. Se pare că sistemele Patriot de pe aeroportul Zhuliany au fost ținta, cu unele relatări sugerând că unul dintre "centrele de luare a deciziilor" a fost lovit. Există speculații că chiar și clădirea Direcției Principale de Informații a Ucrainei a fost lovită, dar nu există o confirmare oficială până în acest moment. Forțele aeriene au emis o alertă cu privire la amenințarea cu arme balistice în momentul declarării alertei aeriene. Nu există informații despre eventuale victime la acest moment.
Un nou atac, după ce au distrus o parte din sistemul energetic al Ucrainei
Astăzi, Rusia a lansat bombardamente asupra Kievului, după ce la sfârșitul săptămânii trecute centrala hidroelectrică Dnipro, cea mai mare din Ucraina și situată în orașul Zaporojie, a fost grav afectată de atacurile rusești. Șeful administrației militare regionale, Oleh Sinegubov, a declarat că armata rusă a lovit peste 15 instalații de infrastructură energetică din Harkov. Incendiile au izbucnit în mai multe locuri după explozii, iar orașul a rămas aproape complet fără electricitate și apă. Transportul electric nu și-a putut desfășura activitatea.
Până sâmbătă dimineață, autoritățile au confirmat că trei persoane au fost ucise în urma atacurilor din Zaporojie și Hmelnițki, iar mai multe persoane au fost rănite și sunt raportate dispărute.
Au fost raportate loviri asupra infrastructurii critice în regiunile Sumî, Vinița, Lvov, Ivano-Frankovsk, Poltava și Nikolaev. În acest atac, Rusia a utilizat peste 60 de drone de tip Shahed și aproximativ 90 de rachete de diferite tipuri.